En 20-årig bilist er anholdt efter en usædvanlig biljagt gennem det meste af Vendsyssel mandag eftermiddag. Den unge bilist fik bilen, en sølvgrå Peugeot, op over hele 150 kilometer i timen på flere strækninger, hvor man blot må køre henholdsvis 50 eller 80 kilometer i timen. - Manden er anholdt, og bilen er beslagt, da vi har en formodning om, at der er tale om vanvidskørsel, siger vagtchef hos Nordjyllands Politi, Karsten Højrup. Politijagt med flere patruljevogne Nordjyllands Politi fik ved 15-tiden mistanke til bilen, der befandt sig i Vrå, men da politiet forsøgte at få kontakt til føreren for at få ham til at stoppe, trykkede han i stedet på speederen, og så begyndte jagten med politiet i hælene. Vagtchefen oplyser, at der var fem-seks patruljevogne efter bilisten, der totalt ignorerede politi og færdselsregler. - Der er garanteret en del borgere, der har bemærket den meget hurtige bil og politipatruljerne i løbet af de omkring 35 minutter, det tog, før vi fik ham stoppet, lyder det fra vagtchefen. Turen gik blandt andet over Tårs og Østervrå og frem til Hjallerup, hvor det lykkedes politiet at standse bilisten ved hjælp af sømmåtter. Det betød, at to af bilens dæk punkterede, hvorfor bilen stoppede, og politiet fik fat i den unge bilist og passageren, ligeledes en ung mand. Farlige situationer under vejs - Der har været mange og voldsomme hastighedsovertrædelser og farlige situationer undervejs, heldigvis kom ingen til skade undervejs, siger Karsten Højrup og tilføjer, at politiet nu er ved at få klarhed over situationen. Indtil videre sigtes bilisten for overtrædelse af færdselsloven, idet han gentagne gange har kørt for hurtigt og været årsag til farlige situationer i trafikken. Den 20-årige bilist er ligeledes mistænkt for at køre i spirituspåvirket tilstand, hvorfor han har fået taget en blodprøve, som kan be- eller afkræfte politiets teori om det.

Opsummering:
Ung bilist kørte mere end 150 kilometer i timen på strækning med tilladt hastighed på 50, da han forsøgte at stikke af fra politiet.